CELEX: 32014D0934
Language: sl
Date: 2014-12-17 00:00:00
Title: 2014/934/EU: Izvedbeni sklep Komisije z dne 17. decembra 2014 o umiku sklica na standard EN 13525:2005+A2:2009 o sekalnikih v skladu z Direktivo 2006/42/ES Evropskega parlamenta in Sveta iz Uradnega lista Evropske unije (notificirano pod dokumentarno številko C(2014) 9507)  Besedilo velja za EGP

19.12.2014   
            
            
               SL
            
            
               Uradni list Evropske unije
            
            
               L 365/156
            
         IZVEDBENI SKLEP KOMISIJE
   z dne 17. decembra 2014
   o umiku sklica na standard EN 13525:2005+A2:2009 o sekalnikih v skladu z Direktivo 2006/42/ES Evropskega parlamenta in Sveta iz Uradnega lista Evropske unije
   
   
      
         (notificirano pod dokumentarno številko C(2014) 9507)
      
   
   (Besedilo velja za EGP)
   
      (2014/934/EU)
   
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2006/42/ES Evropskega parlamenta in Sveta z dne 17. maja 2006 o strojih in spremembah Direktive 95/16/ES (1) ter zlasti člena 10 Direktive,
   ob upoštevanju mnenja odbora, ustanovljenega na podlagi člena 22 Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (2),
   ob upoštevanju naslednjega:
   
               (1)
            
            
               Kadar nacionalni standard, ki prenaša usklajeni standard, na katerega je bil sklic objavljen v Uradnem listu Evropske unije, zajema eno ali več bistvenih zdravstvenih in varnostnih zahtev, določenih v Prilogi I k Direktivi 2006/42/ES, se za stroj, izdelan v skladu s tem standardom, domneva, da izpolnjuje zadevne bistvene zdravstvene in varnostne zahteve.
            
         
               (2)
            
            
               Francija je julija 2012 vložila uradni ugovor v skladu s členom 10 Direktive 2006/42/ES zoper standard EN 13525:2005+A2:2009 „Gozdarski stroji – sekalniki – varnost“, ki ga je Evropski odbor za standardizacijo predlagal za harmonizacijo v skladu z Direktivo 2006/42/ES. Standard nadomešča prejšnjo verzijo standarda EN 13525:2005+A1:2007, sklic na katerega je bil v Uradnem listu Evropske unije prvič objavljen 6. novembra 2007 (3).
            
         
               (3)
            
            
               Uradni ugovor temelji na ugotovitvi, da določbi standarda 4.2.4 Nadzor ustavitve dovajanja (Infeed stop control) in 4.3.3 Nevarnosti v zvezi z deli za dovajanje in deli za sekanje (Hazards related to infeed components and chipping components) bistvenih zdravstvenih in varnostnih zahtev iz Priloge I k Direktivi 2006/42/ES ne obravnavata ustrezno, ker ne upoštevata v zadostni meri možnosti, da bi se upravljavec lahko zataknil ob del stroja, ki bi ga nato potegnil proti nevarnim premikajočim se delom stroja, ne da bi upravljavec pri tem lahko aktiviral izklop v sili.
            
         
               (4)
            
            
               Komisija je, potem ko je skupaj s predstavniki odbora, ustanovljenega v skladu s členom 22 Direktive 2006/42/ES, preučila standard EN 13525:2005+A2:2009, sklenila, da standard ne dosega bistvenih zdravstvenih in varnostnih zahtev iz točk 1.3.7 Tveganje, povezano z gibajočimi se deli in 1.3.8.2 Gibajoči se deli, vključeni v proces Priloge I k Direktivi 2006/42/ES, ker stroji, ki bi morali upoštevati te zahteve, predstavljajo veliko nevarnost za upravljavce in tretje strani, saj je že prišlo do nesreč s smrtnim izidom.
            
         
               (5)
            
            
               Ker je varnostne vidike standarda EN 13525:2005+A2:2009 potrebno izboljšati, bi bilo treba sklic na ta standard umakniti iz Uradnega lista Evropske unije.
            
         SPREJELA NASLEDNJI SKLEP:
   Člen 1
   Sklicevanje na standard EN 13525: 2005 + A2:2009 „Gozdarski stroji – sekalniki – varnost“ se umakne iz Uradnega lista Evropske unije.
   Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 17. decembra 2014
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 157, 9.6.2006, str. 24.
   
      (2)  UL L 316, 14.11.2012, str. 12.
   
      (3)  UL C 264, 6.11.2007, str. 1.